AIS ดิ้นหนีตาย งัดไม้เด็ดแจกมือถือก่อนซิมดับ
AIS ดิ้นหนีตาย เตรียมแจกมือถือให้ลูกค้า 2G ก่อนซิมดับ ทั้งนี้หาก TRUE หรือ JAS ชำระเงินงวดแรก ซิมการ์ดที่ใช้บนคลื่น 900 MHz หรือ AIS 2G เดิมจะดับลงทันที ทาง AIS จึงต้องงัดไม้เด็ดออกมารักษาฐานลูกค้าที่มีอยู่ราว 11 ล้านราย
24 ธ.ค. 2558

นายปรัธนา ลีลพนัง รองกรรมการผู้อำนวยการสายงานการตลาด บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หรือ เอไอเอส เปิดเผยว่า บริษัทเตรียมแจกมือถือให้ลูกค้าที่ใช้โทรศัพท์รุ่นเก่าที่ไม่ใช่ Smart Phone ที่ใช้อยู่ในระบบ 2G ของ AIS เป็นเครื่อง 3G หรือ 4G ฟรี โดยมีลูกค้าดังกล่าวประมาณ 10 ล้านราย
ทั้งนี้จากกรณีที่คลื่น 900MHz ของ AIS ได้สิ้นสุดสัญญาสัมปทานเมื่อเดือนก.ย.ที่ผ่านมา ซึ่งหากผู้ชนะการประมูล คลื่น 900MHz ไม่ว่าจะเป็นบริษัท ทรู คอร์ปอเรชั่น จำกัด (มหาชน) TRUE หรือ บริษัทจัสมิน อินเตอร์เนชั่นแนล จำกัด (มหาชน) หรือ JAS มาจ่ายเงินงวดแรกแล้ว ซิมการ์ดที่ใช้บนคลื่น 900 MHz หรือ AIS 2G เดิมจะดับลงทันที ทำให้ไม่สามารถใช้บริการได้ ทั้งโทรออก รับสาย รับส่งข้อความได้ ทั้งนี้ทาง AIS จึงต้องหาทางรักษาลูกค้ากลุ่มนี้ไว้ให้ได้ และรองรับผู้ใช้เก่านี้ต่อไปแล้วค่อยๆ เปลี่ยนให้ไปใช้ระบบที่บริษัทมีอยู่
 
 